Postup predkladania dokumentácie na kontrolu verejného obstarávania (VO/O) a žiadostí o platbu v rámci implementácie projektov, ktoré obsahujú limitované informácie alebo utajované skutočnosti

Prijímateľ je pri príprave a realizácii verejného obstarávania alebo obstarávania, a v prípade partnerských projektov aj partner, povinný postupovať v súlade so Zákonom č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov a právnymi aktami EÚ upravujúcimi verejné obstarávanie (ak relevantné) predpismi, ktoré sa vzťahujú na spracovanie limitovaných informácií alebo utajovaných skutočností, Zmluvou o poskytnutí prostriedkov mechanizmu a jej prílohami (ďalej len „zmluva“),  Príručkou pre prijímateľa k implementácii projektov financovaných z Plánu obnovy a odolnosti SR (ďalej len „PpP“) a **Usmernením č. 2/2024 k procesu verejného obstarávania/obstarávania pre projekty financované z POO v gescii MIRRI SR** (ďalej len „usmernenie“) - [Usmernenia | Ministerstvo investícií, regionálneho rozvoja a informatizácie SR](https://mirri.gov.sk/plan-obnovy/dokumenty/usmernenia/) a v [Zákone o verejnom obstarávaní](https://www.slov-lex.sk/pravne-predpisy/SK/ZZ/2015/343/20230601.html).

1. Predkladanie dokumentácie na finančnú kontrolu verejného obstarávania (VO/O) v rámci implementácie projektov, ktoré obsahujú limitované informácie
   * 1. **Prijímateľ predloží sprievodný list spolu so Žiadosťou o vykonanie kontroly verejného obstarávania (Príloha č. 9) prostredníctvom Ústredného portálu verejnej správy (ÚPVS) alebo v listinnej forme prostredníctvom podateľne MIRRI SR.** Uvedené dokumenty budú obsahovať **výlučne základné informácie** o verejnom obstarávaní (VO/O), limitované informácie podľa § 3a ods. 1 Zákona č. 215/2004 Z. z. o ochrane utajovaných skutočností a o zmene a doplnení niektorých zákonov v znení neskorších predpisov (ďalej len „zákon o ochrane utajovaných skutočností“), sa v tejto fáze neuvádzajú.
     2. **Zasielanie podkladov prostredníctvom zabezpečeného systému SharePoint**
   * **Dokumentácia obsahujúca limitované informácie,** podľa § 3a ods. 1 zákona o ochrane utajovaných skutočností nebude zasielaná prostredníctvom ÚPVS, ale bude predložená výlučne prostredníctvom **SharePoint**, ktorý zaručuje adekvátnu ochranu citlivých údajov. Každá limitovaná informácia sa označuje slovom „Limit“ už pri jej vytváraní a to na každej strane dokumentu v hornej a dolnej časti; prázdne strany sa neoznačujú. Slovo ,,Limit“ sa uvádza modrou farbou.
   * **Pri každej manipulácii s limitovanou informáciou je potrebné zachovávať mlčanlivosť** podľa § 3a ods. 11 zákona o ochrane utajovaných skutočností.
   * Po nahratí kompletnej dokumentácie k VO na SharePoint, prijímateľ bezodkladne informuje príslušného projektového manažéra MIRRI SR e-mailom o nahratí dokumentácie. Následne vykonávateľ posúdi dokumentáciu VO.
   * Ak vykonávateľ požaduje doplnenie alebo úpravu podkladov k VO/O, tieto požiadavky budú komunikované prostredníctvom zabezpečeného systému **SharePoint**, aby sa zaistila ochrana limitovaných informácií, podľa § 3a ods. 1 zákona o ochrane utajovaných skutočností, počas celého procesu kontroly dokumentácie. V prípade zaslania žiadosti o vysvetlenie/doplnenie dokumentácie z procesu verejného obstarávania, ktorá bude obsahovať limitované informácie, bude prijímateľovi zo strany MIRRI SR zaslaný dokument so žiadosťou prostredníctvom zabezpečeného systému **SharePoint. O uvedenej skutočnosti bude prijímateľ informovaný emailom.**
2. Predkladanie žiadostí o platbu v rámci implementácie projektov, ktoré obsahujú limitované informácie
   * 1. **Prijímateľ predloží sprievodný list prostredníctvom ÚPVS alebo v listinnej forme do podateľne MIRRI SR.** Tieto dokumenty budú obsahovať **výlučne základné informácie** o žiadosti o platbu (ďalej len ,,ŽoP“) a nebudú v nich uvádzané **limitované informácie v zmysle § 3a ods. 1 zákona o ochrane utajovaných skutočností.**
     2. **Zasielanie podkladov prostredníctvom zabezpečeného systému SharePoint**
   * **Formulár ŽoP (príloha PpP) spolu s podpornou dokumentáciou obsahujúcou limitované informácie, podľa § 3a ods. 1 zákona o ochrane utajovaných skutočností** nebude zasielaná prostredníctvom ÚPVS, ale bude predložená výlučne prostredníctvom **SharePoint**. Každá limitovaná informácia sa označuje slovom „Limit“ už pri jej vytváraní a to na každej strane v hornej a dolnej časti dokumentu; prázdne strany sa neoznačujú. Slovo ,,Limit“ sa uvádza modrou farbou.
   * Pri každej manipulácii s limitovanou informáciou je potrebné zachovávať mlčanlivosť podľa § 3a ods. 11 zákona o ochrane utajovaných skutočností.
   * Po nahratí kompletnej dokumentácie k ŽoP na SharePoint, zašle prijímateľ informáciu o nahratí e-mailom príslušnému projektovému manažérovi MIRRI SR.
   * Vykonávateľ následne posúdi dokumentáciu k ŽoP.
   * Ak vykonávateľ požaduje doplnenie podkladov k ŽoP, tieto požiadavky budú zdieľané prostredníctvom zabezpečeného systému **SharePoint**, aby sa zaistila ochrana limitovaných informácií, podľa § 3a ods. 1 zákona o ochrane utajovaných skutočností, počas celého procesu kontroly dokumentácie. V prípade zaslania žiadosti o vysvetlenie/doplnenie dokumentácie z procesu kontroly ŽoP, ktorá bude obsahovať limitované informácie, bude prijímateľovi zaslaný dokument so žiadosťou zo strany vykonávateľa prostredníctvom zabezpečeného systému **SharePoint. O uvedenej skutočnosti bude prijímateľ informovaný emailom.**
3. Predkladanie dokumentácie na kontrolu verejného obstarávania (VO/O) a žiadostí o platbu, ktoré obsahujú utajované skutočnosti
   * Príjemcom utajovanej skutočnosti je oddelenie bezpečnosti a krízového riadenia alebo iná oprávnená osoba MIRRI SR.
   * Príjem utajovanej skutočnosti v elektronickej podobe je podmienený jej zaslaním prostredníctvom technických prostriedkov, ktoré sú bližšie špecifikované v § 55 zákona o ochrane utajovaných skutočností. Technický prostriedok musí zabezpečovať preukázateľnú identifikáciu prijímateľa s prevzatou utajovanou skutočnosťou a dátumom prijatia.
   * Utajovanú skutočnosť prevezme poverená osoba MIRRI SR v chránenom priestore ministerstva alebo v podateľni MIRRI SR.
   * Doručený utajovaný registratúrny záznam, ktorý nemá formálne náležitosti, alebo ktorého náležitosti nie sú v zhode so skutočným stavom, poverená osoba vráti po jeho zaevidovaní odosielateľovi a pripojí k nemu záznam o zistených nedostatkoch. Ak nie je možné utajovaný registratúrny záznam vrátiť, poverená osoba upozorní odosielateľa na zistené nedostatky a písomne ho požiada o ich bezodkladné odstránenie.

**Postup predkladania dokumentácie na kontrolu verejného obstarávania (VO/O) a žiadostí o platbu v prípade utajovanej skutočnosti sa riadi výhradne spôsobmi schválenými Národným bezpečnostným úradom (Zákon č. 95/2019 Z. z. o informačných technológiách vo verejnej správe a o zmene a doplnení niektorých zákonov v znení neskorších predpisov, vyhláška Národného bezpečnostného úradu č. 48/2019 Z. z., ktorou sa ustanovujú podrobnosti o administratívnej bezpečnosti utajovaných skutočností a zákon o ochrane utajovaných skutočností).**

|  |
| --- |
| **Upozornenie:**  **SharePoint** je bezpečný kanál na predkladanie všetkých podkladov, ktoré obsahujú **limitované informácie,** podľa § 3a ods. 1 Zákona č. 215/2004 Z. z. o ochrane utajovaných skutočností a o zmene a doplnení niektorých zákonov a prístup bude pridelený **len oprávneným osobám**.  **Prijímateľ je povinný predložiť podklady k verejnému obstarávaniu (VO/O) a k ŽoP včas**, v požadovanom formáte a v súlade s termínmi uvedenými v usmernení, zmluve alebo PpP.  Pôvodca podkladov je zodpovedný za **určenie typu informácií**, ktoré sa týkajú konkrétnych podkladov. Pôvodca rozhoduje, či sú tieto informácie **limitované, vyhradené, dôverné, tajné alebo prísne tajné**. Na základe tohto rozhodnutia sa určí, ako bude s týmito informáciami ďalej nakladané a aký právny rámec sa na ne vzťahuje. |

|  |
| --- |
| **Upozornenie:**  Pri obstarávaní tovarov a služieb pre kritickú infraštruktúru je nevyhnutné, aby tovary a/alebo služby boli certifikované a spĺňali stanovené bezpečnostné požiadavky. Predmetom obstarávania môžu byť výlučne tovary alebo služby, ktoré sú certifikované a schválené pre využitie v kritickej infraštruktúre. Certifikácia musí byť vydaná relevantnými autoritami a musí preukazovať, že tovary alebo služby spĺňajú požiadavky na bezpečnosť, ochranu a kvalitu podľa účinných noriem a predpisov.  **V prípade prijímateľov v rámci Investície 6b: Posilnenie preventívnych opatrení, zvýšenie rýchlosti detekcie a riešenia incidentov (ITVS – Informačné technológie vo verejnej správe)** je potrebné zohľadňovať skutočnosť, že všetky obstarávané služby a tovary/produkty, certifikované a necertifikované mechanické zábranné prostriedky a technické zabezpečovacie prostriedky na zabezpečenie chráneného priestoru a objektu musia byť v súlade s vyhláškou Národného bezpečnostného úradu č. 336/2004 Z. z. o fyzickej bezpečnosti a objektovej bezpečnosti v znení neskorších predpisov. Dodávatelia poskytujúci služby, musia byť registrovaní v pravidelne aktualizovanom oficiálnom zozname podnikateľov s platným potvrdením o priemyselnej bezpečnosti a zároveň sú povinní dodávať služby alebo tovary od certifikovaných dodávateľov, čo predstavuje garanciu, že spĺňajú všetky potrebné normy a predpisy. Zoznam certifikovaných prostriedkov a zoznam držiteľov certifikátov k ním je dostupný tu: [Certifikované prostriedky](https://www.nbu.gov.sk/certifikovane-prostriedky/). |